ศูนย์สื่อมวลชนการประชุมเอเปค ลดการปล่อยก๊าซเรือนกระจกไปแล้วกว่า 10,000 กิโลกรัมคาร์บอนไดออกไซด์เทียบเท่า
หนึ่งในประเด็นที่ไทยขับเคลื่อน ในการประชุมความร่วมมือทางเศรษฐกิจในภูมิภาคเอเชีย-แปซิฟิก หรือเอเปค ครั้งที่ 29 คือ แนวคิดเศรษฐกิจ BCG ที่จะนำเสนอผ่านโมเดลและการดำเนินงานในรูปแบบต่างๆ โดยสถานที่รองรับสื่อมวลชนทั้งไทยและต่างประเทศ ที่เข้าร่วมการประชุมเอเปคคือ ศูนย์สื่อมวลชน ที่ตั้งอยู่บริเวณชั้น LG ศูนย์การประชุมแห่งชาติสิริกิติ์ ก็เป็นส่วนหนึ่งที่ดำเนินงานภายใต้แนวคิด ศูนย์ข่าวสีเขียว หรือ Green Media Centerภายในศูนย์ฯ จะมีการบริหารจัดการตามหลักปฏิบัติการลดก๊าซเรือนกระจก เช่น การส่งเสริมให้มีการเดินทางด้วยระบบขนส่งสาธารณะ หรือเดินทางร่วมกันหลายคนโดยใช้รถคันเดียวกัน ลดการใช้กระดาษและพลาสติก งดการใช้โฟม ลดการใช้พลังงานจากอุปกรณ์ไฟฟ้า  เลือกใช้วัสดุตกแต่งที่นำกลับมาใช้ใหม่ได้ ลดการเกิดขยะจากเศษอาหาร ตักแต่พอดีและทานให้หมด ส่งผลให้ช่วงวันที่ 14 ถึง 15 พฤศจิกายนที่ผ่านมา กระทรวงการต่างประเทศ รายงานประเมินปริมาณการลดก๊าซเรือนกระจก ณ พื้นที่ศูนย์ข่าวสีเขียว สามารถลดการปล่อยก๊าซเรือนกระจกไปแล้วกว่า 10,666.88 กิโลกรัมคาร์บอนไดออกไซด์เทียบเท่า การดูดซับก๊าซคาร์บอนไดออกไซด์ต่อปีของต้นไม้ 1,185 ต้น เนื่องจากช่วงสองวันแรก ผู้ร่วมงานเดินทางด้วยรถไฟฟ้าเป็นส่วนใหญ่และมีความเข้าใจในการคัดแยกขยะก่อนทิ้งทำให้การจัดการขยะปลายทาง มีประสิทธิภาพมากขึ้น